สังคมข่าวหุ้น
*รีบาวด์ระยะสั้น
7 ต.ค. 2562

เกียรติก้อง ว่องไวยากร
*รีบาวด์ระยะสั้น
*ตลาดหุ้นไทยรอผลการเจรจาการค้าระหว่างทรัมป์กับจีน วันที่ 10-11 ต.ค.นี้ ล่าสุดทางสหรัฐฯ อาจมีเซอร์ไพรส์ และคาดว่าธนาคารกลางสหรัฐ อาจจะปรับลดอัตราดอกเบี้ยในการประชุมช่วงสิ้นเดือนนี้ ส่งผลให้ตลาดหุ้นไทยรีบาวด์ระยะสั้น หลังจากร่วงติดต่อกันมานาน ขณะที่วานนี้ครม.อนุมัติงบปี 2563 วงเงิน 3.2 ล้านล้านบาทแล้ว รอเข้าสภาฯ แนวรับ 1,610 จุด แนวต้าน 1,620 จุด
*SCB ของเสี่ยอาทิตย์ นันทวิทยา ประธานกรรมการบริหาร แบงก์ไทยพาณิชย์ เข้าตาเซียนหลายสำนักฯ ราคาตอนนี้ก็อัพไซด์ไม่ต่ำกว่า 20% เป็นแบงก์ขนาดใหญ่ที่มีกำไรการันตีล่วงหน้า จากการขายประกันให้ FWD มีโอกาสนำสำรองส่วนเกินกลับมาเป็นกำไรปีละ 8 พันล้านบาท เริ่มตั้งแต่ปี 2563 เป็นต้นไป ต่อเนื่อง 5 ปี ยังไม่หมดปันผลพิเศษจากขาย SCBLIFE อีก ราคาเป้าหมาย 150 บาทจัดไป
*AEONTS ของฮิเดะกิ วะคะบะยะชิ ประธาน อิออน ธนสินทรัพย์ (ไทยแลนด์) ประเดิมประกาศงบเจ้าแรกในกลุ่มไฟแนนซ์ แถมปันผลระหว่างกาลในอัตรา 2.45 บาทต่อหุ้น ขึ้นเครื่องหมาย XD 18 ต.ค.นี้ กำไรไตรมาสที่ 3 (สิ้นสุด 31 ส.ค. 2562) ที่ 942.27 ล้านบาท เทียบกับช่วงเดียวกันปีก่อนที่มีกำไรสุทธิ 861.69 ล้านบาท หรือเพิ่มขึ้น 9%
*BANPU ของสมฤดี ชัยมงคล ประธานเจ้าหน้าที่บริหาร บ้านปู วานนี้บิ๊กล็อตเข้าจำนวน 8.3 ล้านหุ้น ราคาเฉลี่ยหุ้นละ 12.10 บาท รวมมูลค่า 100.43 ล้านบาท ราคาพุ่งพรวด BANPU มีโครงการซื้อหุ้นคืนของบริษัทเพื่อการบริหารทางการเงิน (Treasury Stocks) ภายในวงเงินสูงสุดไม่เกิน 5 พันล้านบาท และจำนวนหุ้นที่จะซื้อคืนไม่เกิน 385 ล้านหุ้น หรือคิดเป็นไม่เกิน 7.5% ของหุ้นที่จำหน่ายได้แล้วทั้งหมด โดยจะเป็นการเข้าซื้อในตลาดหลักทรัพย์ฯ และมีกำหนดระยะเวลาซื้อหุ้นคืน 6 เดือน นับตั้งแต่วันที่ 13 กันยายน 2562 ถึงวันที่ 10 มีนาคม 2563
*GPSC ของชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ โกลบอล เพาเวอร์ ซินเนอร์ยี่ ได้แรงหนุน หลังนักลงทุนกลับมาสนใจหุ้นปันผลและหุ้นที่ให้รายได้มั่นคง ในกลุ่มโรงไฟฟ้า ราคาก็ถือว่าไม่แพง หากเทียบกับกำไรที่จะเพิ่มขึ้นจากการรวมหุ้นและผลประกอบการของ บมจ.โกลว์ พลังงาน (GLOW) เข้ามาตั้งแต่ไตรมาส 4 ปีนี้ เป้าหมาย 76 บาท
*IVL ของศรี ปรากาซ โลเฮีย ประธานกรรมการ บริษัท อินโดรามา เวนเจอร์ส น่าสนใจได้รับผลดีจากดีล Huntsman ในส่วนของ Intermediaries และ Surfacant ช่วยเสริมธุรกิจในส่วนของโอเลฟินส์ดีขึ้นในอนาคต ขณะที่ระดับราคาที่ผ่านมา P/BV ต่ำสุดในรอบ 9 ปี นักวิเคราะห์ให้ราคาเป้าหมายที่ 37 บาท
*บี.กริม เพาเวอร์ ออกหุ้นกู้ดอกเบี้ยดี นำไปพัฒนาโรงไฟฟ้าทั้งในและต่างประเทศ มูลค่ารวม 6 พันล้านบาท พร้อมส่วนสำรองเสนอขาย 2 พันล้านบาท คาดขายระหว่างวันที่ 19-21 พ.ย.นี้ เรตติ้ง ‘A’ แนวโน้ม ‘คงที่’ จากทริสเรทติ้ง และหุ้นกู้ด้อยสิทธิที่มีลักษณะคล้ายทุนได้รับเรตติ้ง ‘BBB+’ จ่ายดอกเบี้ย 5.00% ต่อปีในช่วง 5 ปีแรก ขายผ่านธนาคารกรุงเทพ กรุงไทย กสิกรไทย ไทยพาณิชย์ บล.ภัทร และ บล.เอเซีย พลัส งานนี้น่าสนดอกเบี้ยดี
*GSTEEL ของนางสาวสุนทรียา วงศ์ศิริกุล กรรมการบริหาร บมจ.จี สตีล ลุ้นปลดหนี้ โดยเตรียมประชุมวิสามัญผู้ถือหุ้น ครั้งที่ 2/2562 ในวันที่ 11 ต.ค. 2562 เพื่อเสนอให้ที่ประชุมออกเสียงสนับสนุนโครงการแปลงหนี้เป็นทุน ให้แก่เจ้าหนี้รวมจำนวน 8 ราย โดยมียอดหนี้รวมที่จะทำการแปลงเป็นทุนในครั้งนี้ จำนวนประมาณ 9,277 ล้านบาท คิดเป็น 48.99% ของหนี้สินทั้งหมด ราคาแปลงหนี้เป็นทุน 0.19 บาทต่อหุ้น ส่วนดอกเบี้ยคงค้างและภาษีหัก ณ ที่จ่าย จะได้รับการปลดหนี้ เป็นจำนวน 5,032 ล้านบาท